Памер паншчыны ў старастве быў такі ж, як і ў Волме - 2 дні на тыдзень, але не з двара, а са стандартнага надзелу ў чвэрць валокі (каля 5,3 га). Большасць сялян мела якраз такія надзелы, але ў двух выпадках чвэрцьвалокавы надзел быў падзелены паміж двума сем'ямі, кожная з якіх вяла асобную гаспадарку. Відавочна, што і памер паншчыны для іх быў пры гэтым удвая меншым. У іншых выпадках дзве фактычна асобныя сям'і працягвалі карыстацца агульным надзелам, пазбягаючы афіцыйнага падзелу. Так, у адным раваніцкім двары пазначаны гаспадар Васіль Тамашкевіч з 2 сынамі і 2 пасынкамі, а таксама яго зяць Амеллян са сваімі 5 сынамі - разам 11 чалавек толькі мужчынскага полу! Усяго ж на 16 двароў прыпадала 82 мужчыны, што адпавядае сярэдняй населенасці двара прыкладна ў 10 чалавек абодвух палоў.